# Meditasjonstekst

Utviklet i Elverum kirke

Alle setter seg spredt omkring i kirkerommet, ingen sitter nær hverandre. Les meditasjonen høyt. Les gjerne i mikrofon så alle hører godt. Snakk rolig og tydelig.

*Nå sitter du her.*

*Det er ikke som lenestolen foran TV hjemme, du må rette ryggen det kjennes litt ubehagelig – det er vanskelig å finne en god sittestilling, og du vet at her hadde du ikke orket å sitte i tre timer.*

*Men kjenn på benken under deg. Kjenn det harde treet. Tenk på at her har noen sittet før deg, her kommer noen til å sitte etter deg.*

*Noen har laget den benken du sitter på. For mange år siden var det en snekker som fikk oppdraget. Han skulle lage benkene til kirken!*

*Han tok ut tre med omhu. Han kvesset øks og høvel, og verkstedet luktet godt av nytt tre. Han visste at lenge etter at hans tid var ute, kom en ny tid. Ukjente skulle sitte i hans benker. Han visste ingenting om deg. Du vet ingenting om han. Men han var med og bygde kirken.*

*Nå sitter du her, kan du kjenne igjen benkebyggerens kjærlighet til treet?*

*Se deg om – tenk på dem som laget glasset i vinduene, dem som har vevet teppene, kjenn lukten av ull, forestill deg orgelverkstedet, med piper og lyder, lukten av metall og tre, tenk deg gleden da taksperrene endelig kom opp, se lysekronene og vit at hender har formet dem, hender og varme og verktøy. Alle ting her inne er laget med alvor, men yrkesstolthet og kjærlighet. Kirken er blitt en blanding av gammelt og nytt.*

*Og tiden går.*

*Så synes vi at snekkerens benker ble for harde, og noen fikk oppdraget: Kan dere sy puter til kirkebenkene våre? Orgelet gikk i stykker, og noen ble spurt – Kan dere lage et nytt orgel? Teppene ble utslitt, det måtte males, vi ville ha lysglobe for at alle kunne tenne lys. Du ble født, eller flyttet hit, og du var også ny her en gang.*

*Kanskje sitter du og føler deg litt ny nå. Men du hører hjemme her.*

*Er kirkehus uten mennesker er som et tomt skall.*

*For alt her inne er menneskeskapt. Alt er bygget og formet og malt og tegnet. Av mennesker. For mennesker.*

*Men kirken er hellig grunn – det er nærhet og avstad, respekt og ditt nakne ansikt - kirken er menneskeskapt, men så kommer Den Hellige Ånd og fyller den med sin pust. Til sammen blir det Guds hus.*

*Du sitter i benken din og puster og er til. Du fyller kirkehuset med skjønnhet og liv. Du sitter i benken og er skapt i guds bilde – med alt du er, speiler du Gud.*

*Du er på Hellig grunn.*

*Kjenn nærheten og avstanden, kjenn på tid og rom, det har levd mennesker før deg, det skal komme mange etter deg.*

*Men nå er DU her, det er det viktigste.*

*Nå er tiden din. Måtte du alltid kjenne at her hører du hjemme.*

*Ta med deg perlekransen din og gå fram til lysgloben og tenn et lys.*